Welkom by Afrif!ksie
Dis nie van hier nie . . .
Kol. 1:16 “…want in Hom is alle dinge geskape wat in die hemele en op die aarde is, wat sienlik en onsienlik is, trone sowel as heerskappye en owerhede en magte — alle dinge…”
Ons ís: Wetenskapfiksie & Fantasie…
Wat ons nie dood maak nie, maak ons sterker
Dis moeilik om te glo dat die helfte van hierdie jaar reeds verby is. Op die front van WF+F was dit maar ‘n droewige jaar in die flieks en in die boekwinkel. Om die gemoedere ‘n bietjie te lig het ons besluit om dalk iets totaal anders aan te bied.
‘n Mens kan nie net van liefde lewe nie. Kos is maar al te belangrik.
Ons het besluit om resepte uit die wêrelde van die wetenskapfiksie en fantasie te soek, en hier op Afrifiksie te deel. Gaan loer gerus na die eerste van die resepte uit die wêreld van die verbeelding, en kyk of jy sterk genoeg is vir ‘n Klingon happie…
Die Koningin van die hekse
Fantasie is vol van karakters uit legendes, sprokies maar ook uit die mitologie. Een van die kleurvolste van hierdie laaste kategorie is Medusa, wat amper enigiemand in sy spore kan stuit. Vind meer uit oor hierdie nare affêre…
Weer in druk
Twee van die Kuifie strokiesprentboekies wat voorheen reeds in Afrikaans beskikbaar was maar wat lank nie meer beskikbaar was nie, is nou weer in die handel beskikbaar. Die twee Kuifie boekies Bestemming Maan en Verkenners op die Maan kan nou by handelaars soos Loot aangekoop word.
Is die honde soos ons hulle algemeen ken dalk familie van die weerwolwe wat ons in die fantasie aantref. In ons bladsy oor Hondagtiges kyk ons ‘n bietjie na hierdie element in die fantastika. Kyk gerus daarna om meet te wete te kom…
Ons het uiteindelik die kompetisie vir 2019 uitgesorteer. Indien jy graag wil deelneem en self jou skeppende vaardighede op die proef wil stel, gaan kyk gerus na die kompetisiebladsy.
Ons is gretig om te sien wat jy uit jou duim kan suig – en om saam met jou in Afrikaans te droom…
Vir die liefde van die saak…
Dis ongelooflik wat sommige mense bereid is om te doen. Stel jouself voor, iemand dink aan ‘n oorspronklike WF+F-storie, skryf die verhaal en gee dit dan weg aan Afrifiksie om dit na goeddunke te gebruik.
Klink dit ‘n bietjie vergesog? Wel, dis presies wat sommige mense bereid is om te doen. Ons het besluit om sulke gevalle, as ‘n proefneming, gratis op ons blad beskikbaar te maak om hier gelees te word. Die eerste storie wat ons beskikbaar maak is die boek Afrikana: Die Begin wat deur Casper Coetzee geskryf is.
Waarheen sou ons kon gaan?
Al gewonder of daar dalk ‘n ander heenkome vir die mens sou wees indien dinge regtig verkeerd loop hier op aarde. Wel, miskien is daar reeds vir ons ‘n adres gegee – net vir ingeval. In dieselfde kategorie as Atlantis, is die mite (of legende) van die Swart Ridder – gaan kyk ‘n bietjie na hierdie interessante verhaaltjie wat nie in die Broers Grimm se sprokies vervat is nie…
Kan jy ‘n supermens wees?
Almal droom soms om “beter” te wees as wat werklik die geval is. Om ons eie noodwendige swakhede uit die weg te ruim. En dit raak nog ‘n dieper begeerte soos ons ouer en swakker word of indien ons met ‘n gestremdheid moet saamleef. In wetenskapfiksie kry ons toenemend te doen met die idee van ‘n eksoskelet, en die vordering in die mediese en militêre navorsing maak van hierdie element al hoe meer ‘n werklikheid.
Gaan kyk ‘n bietjie na ‘n perspektief op hierdie onderwerp – naamlik die eksoskelet.
Twee toevoegings waarna daar gekyk kan word:
‘n Bladsy oor die gevreesde karakters wat as demone bekend staan, en ‘n regtig ou akademiese bydra oor Afrikaanse volksgeloof wat vertel van spoke, dwaalgeeste, om met die helm gebore te wees, ens. – baie interessant.
Sy leef voort…
Op 25 Junie 2016 is een van die grootste WF-skrywers vir Afrikaanse lesers oorlede. Die bydra wat sy gemaak het tot hierdie veld is van onskatbare waarde. Ons het haar bladsy ‘n bietjie gaan opknap want dit het nie genoeg gesê oor hierdie besondere skryfster nie. Gaan kyk ‘n bietjie na dít wat Wille Martin vir ons gedoen het…
Die put is regtig diep…
Ons het besluit om vir ‘n slag dieper in dinge rond te krap as gewoonlik. Baie van die wetenskapfiksie is maar bloot die spookasem van skrywers met eenvoudige stories – maar ernstige wetenskapfiksie krap dikwels aan diep filosofiese dinge. Die Fermi-parakoks is ‘n voorbeeld van só ‘n onderwerp. Indien jy regtig wonder oor dinge, is hierdie artikel dalk iets waarin jy belang sal stel.
Utopieë – selfs in Afrikaans…
Hoewel ‘n mens met reg sou kon hoop dat daar meer fantasie in Afrikaans geskryf sal word, veral vir volwasse lesers, is daar gelukkig ‘n volgehoue poging deur die groot uitgewers om internasionale werke in Afrikaase te laat vertaal en uit te gee. Een van die mees onlangse pogings in dié verband is die boek (of liewer die reeks) van Michael Ende, The Neverending Story, wat ook ‘n uiters suksesvolle stel flieks laat voortspruit het.
Protea Boeke het hierdie boek (die eerste een) nou in Afrikaans uitgegee as Die Eindelose Storie wat tans op boekwinkels se rakke te kry is.
As jy lief is vir fantasie, kry gerus hierdie een vir jou versameling…
Nuwe strokiesprent opgelaai
Daar is ‘n nuwe strokiesprent van Jet Jungle opgelaai – besoek ‘n bietjie dié eg Suid-Afrikaanse superheld se bladsy…
Wanneer jou vryheid ontneem word
Ons nuwe bladsy oor die konsep van ‘n gevangenis in die konteks van WF+F is nou beskikbaar – lees gerus oor die idee van ‘n tronk waar die verbeelding nie grense het nie.
Dis die Jaar van onse Heer MMXIX
Welkom by die 7de jaar van Afrifiksie – ons is trots om steeds te groei en steeds as tuiste te dien vir talle van ons lojale lede wat die passie deel van ‘n wêreld waarin daar geen grense bestaan wat die verbeelding inperk nie.
Ons program vir 2019 is propvol nuwe idees en ons hoop om steeds deel te bly van jou lysie van webwerwe wat gereeld besoek moet word om van die nuutste gebeure, nuus en uitbreidings tot ons werf kennis te neem.
Om die jaar af te skop het ons ‘n bladsy saamgestel oor die fassinerende onderwerp van onsigbaarheid en die voorkoms daarvan in die fantastika. As ‘n nuwe inisiatief sal ons voortaan poog om van die relevante woorde oor elke onderwerp vir elke bladsy by te voeg om as hulpmiddel te dien vir dié wat in hierdie veld wil skep. Gaan besoek gerus ons bladsy en gaan kyk ‘n bietjie na die woordelys aan die onderkant daarvan.
Mag God se seën en genade hierdie jaar op jou rus en sigbaar wees in jou lewe…
Uitslag van die 2018 kompetisie
Baie dankie vir almal se geduld. Die uitslag van ons 2018 kompetisie is uiteindelik bekend. Besoek gerus ons bladsy om te sien wie die Wenners van 2018 is.
2018 Afrifiksie WF+F kompetisie
Ons is bykans klaar met die beoordeling van die 2018 kompetisie. Die uitslag sal binne die volgende dag of twee bekend gemaak word – ons is regtig jammer oor die vertraging, daar was net soveel dinge wat in ag geneem moes word.
Louise Viljoen, een van die beoordelaars hierdie jaar, het egter die volgende te sê as algemene kommentaar oor haar indrukke van die inskrywings vir hierdie kompetisie.
Baie dankie vir die geleentheid om die inskrywings vir Afrifiksie se 2018 WF-kortverhaalkompetisie te kon beoordeel. Alhoewel ek baie lekker aan die inskrywings gelees het, is dit duidelik dat voornemende Afrikaanse skrywers steeds heelwat te leer het oor die uitdagende wetenskapsfiksie genre. Skrywers ontbreek weliswaar nie aan talent, verbeelding en ywer nie, maar behoort die dissipline van kortverhaalskryf aan te leer. Skrywers moet die belangrikheid van ’n goed versorgde manuskrip op die hart gedruk word. Ek stel ook voor dat skrywers soveel moontlik wetenskapsfiksie lees. Dis altyd ’n goeie idee om kortverhale in enige genre te lees om vertroud te raak met die kuns om ’n storie in ’n beperkte aantal woorde te vertel. Skaf gerus ook ’n paar woordeboeke en die nuwe AWS (Afrikaanse Woordelys en Spelreëls) aan. Moenie net aan ’n skryfkompetisie deelneem in die hoop om ’n paar rand los te skryf nie. Doen jou huiswerk. Lees op oor die genre (dankie tog vir ’n webblad soos Afrifiksie!) , bestudeer die riglyne, reëls en voorwaardes van die kompetisie. Moet nooit jou eerste probeerslag inskryf nie. Skaaf daaraan totdat jy dit so perfek as moontlik geskryf het volgens jou vermoë. Moenie vergeet om die skryfproses te geniet nie!
Ons is baie dankbaar teenoor ons beoordelaars vir die baie moeite en tyd wat hulle afstaan om hierdie taak te voltooi…
‘n Nuut vertaalde werk in Afrikaans
Hierdie werk deur Mark Huckerby en Nick Ostler is in Afrikaans vertaal deur Kobus Geldenhuys – Redder van die Ryk, en is nou by boekwinkels beskikbaar.
Sê nou oeroue mites is glad nie mites nie, en daar bestaan regtig iets soos monsters en towerkuns? Alfie is die troonopvolger, maar op veertien sukkel hy nog om skool te oorleef. Terwyl ‘n oeroue vyand probeer om Brittanje in sy bose mag te kry, besef hy dit gaan baie meer gaan verg as wat hy ooit gedink het om koning te word: Hy moet ook die Redder van die Redder van die Ryk wees.
Kortverhale oor wetenskapfiksie kom nie juis deesdae gereeld in tydskrifte voor nie. Daarom is dit regtig ‘n plesier om te rapporteer dat die heel nuutste Huisgenoot wel so ‘n kortverhaal bevat – en dis tans op die rakke.
Hierdie illustrasie deur Michael de Lucchi, wat die kortverhaal vergesel, tesame met die titel van die verhaal, Elke man se Droom deur Berto Hardt, gee reeds ‘n voorsmakie van die inhou van die verhaal.
Die skrywer is duidelik uiters vaardig in die kunsvorm van kortverhaalskepping en toor onmiddelik beelde uit ‘n toekomwêreld op wat ‘n mens se verbeelding aangryp, en kry dit selfs reg om ‘n emosionele reaksie uit te lok. Afrifiksie beveel hierdie kortverhaal sterk aan – raap ‘n Huisgenoot op en geniet hierdie juweeltjie van moderne WF.
JRR Tolkien se volgende boek het in 2018 in Afrikaans verskyn – Kameraadskap van die Ring. Gaan lees oor hierdie fassinerende skrywer op die bladsy wat ons vir hom geskep het.
Ag my engel…
Daar is kwalik iets meer interessant as die hemelwesens – gaan kyk ‘n bietjie na die voorkoms van die idee van ‘n engel in die WF.
Vars fantasie in Afrikaans
Op die internasionale front word ons taamlik chronies blootgestel aan wetenskapfiksie, maar fantasie is nogal minder algemeen – behalwe vir die gruwelkategorie. Dis lekker dat daar egter wel in Afrikaans fantasie geksep word.
Carina Stander het onlangs (2017) ‘n boek in dié kategorie vrygestel – Die Bergengel.
Waar pas wat in?
Die nie altyd ewe maklik om presies te verstaan waar elk van die verskillende vertakkings van die fantastika in mekaar inpas nie. Om hierdie probleem ‘n bietjie meer duidelik te maak het ons hierdie grafiese voorstelling van die spekulatief-fiktiewe veld van fantastika saamgestel, en van die meer algemene sub-vertakkings daarop aangedui.
Natuurlik is die twee hoofvelde wetenskapfiksie en fantasie onderskeidelik. Die kleiner vertakkings bevat soms elemente van slegs één hiervan, maar dit kom tog redelik algemeen voor dat sekere daarvan met ander kan oorvleuel. Van die algemeenste voorkomste hiervan het ons hieronder grafies probeer aandui, maar dit is natuurlik nie altyd soos dit hier gewys word nie – skeppers van WF+F is soms baie meer kreatief en dan kan hul werke sterk hiervan afwyk.
Tog is dit duidelik dat die algemene struktuur redelik duidelik voorgestel kan word, en dit help om hierdie struktuur in gedagte te hou wanneer daar oor hierdie interessante rigting gedink word.
Wat ons laat bloos of wegkyk…
Daar is altyd maar dinge wat nie so maklik afgaan nie, veral as jy in ‘n gemengde geselskap is. Naaktheid en erotiese beskrywings en tonele laat mens altyd maar ongemaklik voel, maar dis toenemend meer algemeen in die fiksie. Ons het gaan kyk na hierdie aspek in die WF+F en die verskillende elemente daarvan toegelig.
Dis egter nie vir almal bedoel nie. As jy maklik ontsteld raak oor naaktheid, seksualiteit of eksplisiete materiaal, wil ons jou graag vra om nie na hierdie bladsy te gaan kyk nie. Minderjariges mag ook nie die bladsy besoek nie.
Indien jy egter oud genoeg is en graag wil gaan kyk na hierdie bladsy wat definitief naaktheid en seksuele materiaal bevat, kan jy ons bladsy hieroor besoek.
Al ooit gewonder oor zombies – Afrifiksie se Zombie-skakel…
Hoe op Aarde kom ‘n mens daar?
Hoe is dit moontlik dat daar mense voorkom in so baie van die wetenskapfiksie wat ons telkens sien?
Ons het ondersoek gaan instel na wetenskapfiksie waar daar antwoorde (of leidrade) vir hierdie vrae bestaan en ‘n bladsy daaroor geskep. Besoek ons bladsy oor die mens se voorkoms in wetenskapfiksie.
Ons het onlangs een van die vroegste kortverhale oor wetenskapfiksie wat in ‘n Afrikaanse jaarblad gepubliseer was, opgespoor. Met moderne teksherkenning het ons dit omgeskakel om hier gelees te kan word. Gaan lees gerus oom Willie Sutherland se storie, Verstekeling na Mars wat in die 1954 Jaarboek vir Seuns verskyn het – een van Patrys se publikasies.
Om te loop of om te ry
In die wetenskapfiksie (en selfs in fantasie) bestaan daar baie meer maniere om van punt A na punt B te beweeg as vir ons gewone mense. Die Japanese is veral lief daarvoor om gebruik te maak van voertuire wat loop eerder as om te ry. Hierdie deel van wetenskapfiksie staan bekend as mekka en vind baie wyer byval as wat mens dalk mag dink.
Ons het hierdie interessante veld ‘n bietjie van nader gaan bekyk, en ‘n bladsy daaroor geskep – gaan verbreed jou eie kennis op ons bladsy oor mekka…
Dit lyk asof daar telkens weer opnuut ‘n wetenskapfiksieboek opduik waarvan ons nie voorheen bewus was nie. En ja – so gebeur dit toe weer. Hierdie keer is dit in die vorm van ‘n versameling kortverhalde deur Lochner de Kock wat as ‘n enkele boek deur Perskor gedruk en uitgegee is in 1987 onder die titel ‘n Mens kan ‘n masjien nie vertrou nie.
En van die spul kortverhale is daar talle wat handel oor wetenskapfiksie en fantasie.
En soos mens vir Lochner ken, is die taalgebruik voortreflik en die stories verbeeldingryk en oorspronklik. Indien u dit regkry om hierdie boek in die tweedehandse handel te vind, beveel ons dit sterk aan…
‘n Foto spreek ‘n duisend woorde…
Dis moeilik om vir iemand te verduidelik wat die bekoring was van ‘n fotoverhaal. Om die waarheid te sê, meeste jongmense weet nie eens wat dit is of dat dit ooit bestaan het nie. Maar vir dié van ons wat wel lank genoeg in die tand is, weet presies wat hierdie tipe fiksie was en hoe ongelooflik gewild dit onder sekere dele van die samelewing was.
Dit word nie oor die algemeen met wetenskapfiksie geassosieer nie, maar daar is tog uitsonderings. Gaan kyk na wat ons opgediep het uit die kelders van die verlede – ‘n interessante kykie in vroeë Afrikaanse fantastika – Die Fotoverhaal…
In 2011 het Eben van Renen se aangrypende boek, Arwantië 2953 verskyn, en almal wat dit gelees het is dit eens dat dit een van die heel verbeeldingrykste werke in die Afrikaanse wetenskapfiksie is, wat bestaan. Sedertdien het die hardebaard boek Engel van die nag verskyn wat nie vir jonger (of sensitiewe) lesers aanbeveel word nie. Maar nou, in 2018, het die nuutste van sy werke verskyn – Die Skoppensboer. En die lekkerste hiervan is dat dit ‘n uitbreiding is van die Arwantynse heelal.
Indien jy belangstel, is hierdie boek beide in papier en as ‘n e-boek by Groep 7 se aanlynboekwinkel beskikbaar.
“Die bemanning van die Skoppensboer, ’n ou Albatros II ruimteskip, bestaan uit ’n Obie-tweeling, ’n samoerai, ’n dwelmverslaafde dokter en ’n oorlogsveteraan as kaptein.
Soms word die grootste geheime van die buitenste ruim deur die mees onwaarskynlike mense oopgevlek.
Bespreek ’n G-kapsule op die Skoppensboer en reis saam op hulle eerste sending in die Arwantynse ruim.“
Ons voel opreg bederf, en hoop dat daar nog vele boeke uit Eben te pen (of toetsbord) sal verskyn…
Chanette Paul is nie ‘n skryfster wat ‘n mens gewoonlik met wetenskapfiksie assosieer nie. Tog het sy hierdie jaar vir die eerste keer haar hand gewaag aan hierdie genre, en is ons bly om te kan sê dat haar boek Uit die Bloute nou in die boekhandel beskikbaar is as beide ‘n e-boek en in papier.
“Sy bars van nuuskierigheid oor die groep vroue in die Akkedisberge wat wag vir ŉ moederskip van die Pleiade-sterrestelsel. Sy weier egter om weer saam met Irene en Valk te werk, tot ŉ boogskutter op rolskaatse ŉ bekende regter vermoor en die vermoede ontstaan dat dit moontlik verband kan hou met die VVV-groep.
Vir Ayla is haar verlede ŉ verleentheid. Nes haar liggaamsbou. Maak nie saak wat sy doen nie, die stigma van haar ma se bewering dat sy ŉ vlieënde piering gesien het bly net so aan haar kleef soos die groot heupe wat sy by haar ouma oorgeërf het. Sy het egter haar lewe so ingerig dat sy uit die oog kan bly – totdat sy as grafoloog ŉ handskrif moet ontleed en besef haar suster verkeer in wesenlike gevaar. Jojo Richter sal haar kan help om Nimue op te spoor, maar Jojo werk reeds vir Irene en dis Irene se suster wat vir Nimue gevaar inhou. En Strach Serfontein met sy liederlike handskrif wat integriteit, maar ook misleiding verklap, is nou weer ŉ ander tameletjie.”
Wat is ‘n stad? (in wetenskaspfiksie)
Wanneer ons aan wetenskapfiksie dink, dink ons gewoonlik aan ruimteskepe en buiteaardse wesens. Maar die alledaagse dinge voel nie juis asof dit spesifiek wetenskapfiksie kan wees nie. ‘n Eenvoudige idee soos ‘n stad byvoorbeeld, voel maar bloot soos iets waarmee ons elke dag meer te doen kry en nie soos iets ongeloofliks of futuristies nie.
Maar die stad het baie meer om die lyf as wat ons dink – al is dit bloot uit die oogpunt van ‘n wetenskapfiksieskrywer. Met die nuwe fliek wat in Desember uitgereik gaan word, Mortal Engines, is dit dalk tyd dat ons ‘n bietjie aandag skenk aan die wese van ‘n stad vanuit ‘n wetenskapfiksie perspektief.
Met Suid-Afrikaanse bloed in sy are
Hoewel hy tans in Kanada woon, is Neill Blomkamp in Suid-Afrika gebore. Kry ‘n bietjie meer agtergrond oor hom in ons bladsy oor hierdie besondere persoon.
Dit is werklik verstommend dat ons steeds, na jare se volgehoue pogings, steeds wetenskapfiksieboeke opspoor waarvan ons nie kennis gedra het nie en wat nooit op die Afrifiksie-radar was nie. En so het ons wraggies weer só ‘n fonds ontdek.
Hierdie keer het ‘n tweedehandse boekhandelaar ons atent gemaak op hierdie werk wat hy per toeval op straat in 2015 by ‘n boeksmous aangeskaf het vir ‘n skamele R4,00 nadat dit deur die biblioteekdies geskrap is. Die boek is uitgegee in 1965 deur Voortrekkerpers en is geskryf deur Elmar Steyn – ‘n skoolonderwyser wat ‘n besonder produktiewe skrywer was met baie boeke op sy kerfstok. Hierdie een is getiteld Hilgar se Helde.
” Wat gebeur wanneer twee vlieëniers uit die twintigste eeu in die vreemde wêreld van die Scyttare en die Scyttjorge beland? ‘n Land omring deur onbegaanbare berge waar tyd stil gestaan het en die Afrikaner Harm Francen en sy Amerikaanse makker Don Dempsey, hulle terug in die elfde eeu bevind!
Teen die agtergrond van edelmanne, landhere, kastele, krygslustige soldate, skone dames, hoëpriesters en gode, speel hierdie spanningsvolle verhaal af.”
Kyk gerus of jy hierdie werk in die tweedehandse handel kan vind – stories oor tydreise is altyd ‘n interessante vertakking van die WF.
Sjoe, dit was so amper…
Jammer oor die lang tyd wat verloop het sedert ons vorige opdatering. Ons het so amper die hele Afrifiksie-webwerf verloor. Die diensverskaffer het wysigings aan sekere ander webwerwe aangebring wat veroorsaak het dat ons eie Afrifiksie vir omtrent ‘n week van lyn af was.
En, ja – ons het groot geskrik. Dankie vir al die navrae hieroor. En ‘n besondere woord van dank aan Gerhardus Thompson en Alex Trup vir hulle hulp vanuit die buiteland om tot ons redding te kom – soos superhelde in ons tyd van nood. Baie, baie dankie Gerhardus en Alex.
Ons is nou besig om planne te maak sodat dit nie so maklik weer sou kon gebeur nie, maar dit sal tyd neem om dit ten volle te implementeer.
Maar hier is ons weer – herrys soos ‘n feniks, en beoog om steeds ‘n prominente rol te speel in die wêreld van Afrikaanse fantastika…
Nog fantastiese wesens
Ons het ‘n tyd gelede besluit om ‘n bietjie aandag te gee aan sekere van die wesens uit die wêreld van fantasie, om ‘n bietjie meer insig in hierdie kleurvolle genre te kry. Dis nog maar ‘n projek in sy kinderskoene, maar gaan kyk gerus na wat ons tot nou toe daar gedoen het – Fantastiese Wesens.
Ons nuutste toevoeging in hierdie verband is die gedierte wat in Afrikaans bekend staan as ‘n Griffioen – ‘n wese wat menige stories al opgekukker het. Gaan lees ‘n bietjie meer oor hierdie wese uit die oerverbeelding van die mensdom.
Begrawe onder die stof
Dit gebeur van tyd-tot-tyd dat stories uit die geskiedenis van die Afrikaanse fantastika verlore of vergete raak en niemand later eers meer daarvan kennis dra nie. En hoewel ons ‘n volgehoue poging aanwend om alles daarvan oor tyd aan die hande te kry, is dit steeds ‘n uitdaging en kom daar nou-en-dan nuwe verhale aan die lig.
So byvoorbeeld, het ons onlangs ‘n Jeugbundel, Knapsak, van kort stories in die tweedehandse handel bekom – en so wrintie, een van die sowat 17 stories wat daarin voorkom is toe werklik wetenskapfiksie.
Die storie, Manne van die Maan, deur J.J.G. Grobbelaar en Pieter W. Grobbelaar gaan juis oor die maan, en is in 1965 uitgegee. As ‘n proefneming het ons besluit om die hele storie hier op Afrifiksie te plaas sodat almal dit kan lees – dit is natuurlik slegs moontlik omdat dit reeds meer as 50 jaar oud is en kopiereg dus nie ‘n probleem is nie. Ons het aanlyn teksherkenningsagteware gebruik – so daar mag dalk ‘n foutjie hier-en-daar deurggeglip het. Lees asb. die storie (dis lekker kort) en laat ons weet of julle ander stories ook op die webwerf sou wou lees.
Kraakvars WF in 2018
In 2065, na vele natuurrampe, rig geo-ingenieurs ‘n virtuele koepel oor Kaapstad op en dit word HuiGaeb. Maar in 2315 begin die krake wys; krake in die koepel, maar ook sypel daar in die ultragereguleerde samelewing van HuiGaeb invloede van die buitewêreld in. Vele inwoners lê in droomhospitale, onverklaarbaar aan die slaap, maar lewend. ‘n Groep jongmense besluit om die koepel te verlaat en ‘n reis na die noorde van Chinafrika aan te pak op soek na antwoorde.
2315. Aan die voet van Leeukop, aan die suidpunt van Chinafrika, lê die koepelstad ||Hui !Gaeb, met haar lugskepe, gondels, gragte en die ou kasteel. ‘n Virtuele koepel beskerm die inwoners teen die giftige see en die gevaarlike, onbekende buitewêreld. Dis ‘n oase in die ruwe Chinafrika en ‘n baken van vooruitgang in die onstuimige 24ste eeu. Maar wanneer ‘n nuwe eiland uit die see verrys en gerugte die ronde begin doen dat die koepel aan die kraak is, sypel onrys onder die bevolking in.
Die nuwe boek Kraak van Rouxnette Meiring wat deur Tafelberg uitgegee word het onlangs op die rakke van boekwinkels verskyn, en is aangedui as Boek 1 wat die belofte van nog boeke in ‘n reeks inhou. Laat weet ons wat jy hiervan dink.
Die Heelal van Superhelde en Superheldinne
Een van die vertakkings in die wonderwêreld van fantastika wat seker die minste aandag geniet deur volwassenes, is die ongelooflike karakter van die superheld. En dit is ook seker geen wonder nie. Van kleins af was die strokiesprentboekies waarin hulle voorgekom het gesien as blote leesstof vir kinders.
Maar hierdie wêreld het die afgelope aantal dekades ontplof tot ‘n reuse genre in eie reg met baie vleis om die bene – lees ons superheldbladsy om meer hieroor te wete te kom.
‘n Solo-vlug van die verbeelding
Wat ‘n fees – nog ‘n episode in die grootste suksesverhaal in die geskiedenis van wetenskapfiksie.
Hierdie reeks is waarskynlik verantwoordelik vir meer bekeerlinge tot die wonderwêreld van wetenskapfiksie as enige ander skepping in die geskiedenis. Besoek ons Star Wars-bladsy oor hierdie merkwaardige heelal om meer hieroor te wete te kom.
‘n Neus vir die fantastiese
Vir baie kinders, en veral baie jong seuns, is toegang tot gedrukte WF+F in die form van strokiesprente – en spesifiek superhelde. Afrikaans is egter nie ‘n gewilde taal vir die meeste wat skep in die wêreld van moderne strokiesprente nie.
Dit is vir dié rede dat dit besonder verblydend is dat François Bloemhof saam met Alistair Ackermann ‘n reeks uitgebring het wat juis hierdie leemte aanspreek, naamlik Agent Snoet.
Hierdie stories is goed uitgedink, pragtig uitgebeeld en ‘n plesier om te lees vir kinders en hul pa’s. Gedruk op glanspapier is hierdie boekies ‘n plesier van begin tot einde en ‘n baie lekker toevoeging tot die WF+F genre wat toeganklik is vir alle ouderdomsgroepe. Dit word sterk aanbeveel vir alle kinders – veral dié wat op skool was voor die jaar 2000…
Is dit aanvaarbaar om vir wetenskapfiksie of fantasie te lag?
Almal mag dalk nie so dink nie, maar die meeste van ons geniet dit om nou en dan die snaaks in ‘n ding raak te sien en ja – daarvoor te lag. Dit is nie so ongewoon om humor in WF+F aan te tref nie, gaan lees ‘n bietjie ons bladsy oor die humor in hierdie veld vir agtergrond hieroor.
Die enigste toekoms is nie in die ruimte nie
Wanneer ons dink aan oplossings vir die vele probleme van die mens, dink ons gewoonlik aan iets soos ‘n kolonie op Mars. Dít is egter nie die enigste moontlikheid wat ons moet oorweeg nie – dalk kan ons onsself wend tot die dieptes. WF gebruik dikwels die mootnlikhede van die see as ‘n agtergrond vir ‘n fantastiese verhaal onder die water.
Begin ons belangstelling verloor?
Hoewel daar jaarliks meer en meer episodes uitgereik word van die groot handelsmerke in die veld van WF, is dit opmerklik dat die nuwe wetenskapfiksie al hoe “harder” word. Dit lyk amper asof die WF-aanhangers uitgeput begin raak vir die werklik onmoontlike en eerder wil afkom aarde toe. Gaan lees ons blad oor Harde WF om te kyk na van die onlangse verwikkelinge op hierdie gebied.
Waar die grense dof word…
Of dit nou ‘n geldige siening is of nie, ons dink gewoonlik aan wetenskapfiksie as ‘n tipe verhaal wat in die ruimte afspeel of wat te doen het met wesens wat uit die ruimte na die aarde gekom het vir die een of ander rede. En hoewel dit gewoonlik waar is, is daar ‘n toenemende neiging dat die grense van WF verskuif en dat elemente wat tradisioneel in ander van die sub-genres tuis was nou begin oorspoel na wetenskapfiksie toe – of andersom.
Anna Erishkigal is ‘n skryfster wat in Engels skryf maar wat haar werke heel suksesvol in ander tale laat vertaal en bemark. Haar werk, Die Horlosiemaker (2016) het ons reeds vroeër hier op Afrifiksie genoem, maar daar het nou onlangs ‘n aantal van haar ander werke ook in Afrikaans verskyn. Gaan kyk na ons bladsy oor hierdie skryfster en na die boeke van haar wat tans in Afrikaans as e-boeke beskikbaar is by Smashwords.
Om aan die agterspeen te suig…
Dit is werklik jammer om te sien hoe Afrikaans afgeskeep word. Wanneer mens ‘n nuwe fliek op ‘n laserskyf koop, is daar gewoonlik ‘n hele spul keuses wat die kyker kan uitoefen. Byskrifte onder op die skerm kan gekies word, die klankstelsel se eienskappe en selfs die taal waarin die klankbaan moet speel. En, afhangend van die fliek, kan daar uit hordes verskillende tale gekies word – Spaans, Engels, Russies, ens.
En Afrikaans? Nee. Nooit nie! Mens wonder wat van die vele oorklankers uit die vroeë dae van TV geword het. Nie eens die byskrifte kan in Afrikaans aangeskakel word nie – tensy die fliek natuurlik in Afrikaans vervaardig was. Dit is werklik betreurenswaardig.
Gelukkig kan ek iets opwindends aankondig. Johan van Wyk het die taak aangepak en ‘n vollengte wetenskapfiksiefliek met Afrikaanse byskrifte aangepas. Die fliek het ‘n Nederlandse klankbaan wat in die meeste gevalle heel verstaanbaar is, maar vir waar dit nie so duidelik is nie, of waar die Nederlandse gammatika wil lol, is die Afrikaanse voetnota’s byderhand.
Ons opregte dank aan Johan vir sy harde werk. Gaan kyk asseblief die fliek en laat ons weet wat julle hiervan dink.
Nederlandse fliek met Afrikaanse byskrifte – Seun 7.
Afrifiksie 2018 – Skryfkompetisie
Ons is trots om die beoordelaars vir die kortverhaalskryfkompetisie vir 2018 aan te kondig. Soos vroeër vermeld staan die kompetisie vir 2018 weer op die twee hoofpilare van fantasie en wetenskpfiksie onderskeidelik.
Hierdie jaar sal die kortverhaalinskrywings in fantasie beoordeel word deur Nelia Engelbrecht. Nelia is ‘n bekende in die wêreld van Afrifiksie en het groot sukses behaal met haar reeks – Die Poort.
Nelia besit ‘n B.A. graad en is ‘n bekroonde skrywer wat talle pryse gewen het in haar skryfloopbaan. Ook sy het aanvanklik gefokus op die skryf van kortverhale waarvan daar ‘n aantal in bundels opgeneem is. Sedert 2003 het haar werke op die rakke van die boekhandelaars begin verskyn en word sy tans geag as ‘n waardevolle toevoeging tot die skat van skeppende skrywers in Afrikaans.
Vir wetenskapfiksie gaan Louise Viljoen hierdie jaar die oordeel vel. Louise is ‘n bekende by Afrifiksie en het self in die verlede deelgeneem en gewen.
Louise is veral bekend vir haar fantasieverhaal Kinders van die Feniks wat in 2015 die lig gesien het.
Ons is bevoorreg dat Louise en Nelia ingestem het om hierdie jaar se beoordelaars te wees – baie dankie aan beide van julle.
En baie voorspoed aan al die voornemende deelnemers…
Om in die ruimte te woon en werk
Een van die interessantste plekke waar die werklikheid en wetenskapfiksie mekaar ontmoet, is in die konsep om in die ruimte self te woon eerder as op ‘n planeet of ‘n maan. En die een plek waaraan die mensdom al vir dekades lank werk, is ‘n ruimtehabitat in die vorm van ‘n ruimtestasie.
Ons het ‘n bietjie gaan kyk na hierdie fassinerende konsep om perspektief te kry oor hierdie kruispad tussen werklikheid en WF….
Alle ruimtewesens is nie grys nie…
Inderdaad nie! Party is uiters gevaarlik en kan slegs telepaties kommunikeer. Maar planeet Melmac is ‘n ander tipe plek waar die dominante spesie ‘n wollerige en hoogs vermaaklike affêre is. En ons sou nooit van hul bestaan geweet het nie tensy een van hulle ‘n noodlanding op die aarde moes uitvoer en toe by ‘n tipiese gesin in die VSA ingetrek en die Tanner-gesin se lewens permanent omgekrap het.
En vir Afrikaans was hulle verlore, tot ons uiteindelik ‘n ou VHS-kasset gevind het waarvan ons ‘n halfdosyn episodes kon red. As jy ook ‘n aanhanger was van hierdie vreemde wese uit die ruimte wat ons in die 1980s en 1990s leer ken het, kyk gerus na hierdie materiaal wat in ‘n ou kas lê en stof vergader het vir ‘n paar dekades.
So uit die bloute het ons kennis geneem van ‘n nuwe skrywer wat ‘n reeks boeke (e-boeke) in wetenskapfiksie geskryf het. Franz Ludick se reeks oor ‘n WF-karakter Gawie Botha is beskikbaar op smashword.com as e-boeke teen $4,99 elk. Die reeks bestaan uit drie boeke sover en hy is besig om aan die vierde een te skryf.
Besoek gerus ons bladsy oor hierdie stories en hul skrywer – Franz Ludick en die reeks oor Gawie Botha se avonture…
Weet jy wat jy weet?
Ons almal leef in ‘n wêreld waaroor ons redelik seker is. Dinge gebeur op ‘n sekere manier, en ons dink nie eers daaroor nie. Niemand van ons het vanoggend gewonder waarom die son opgekom het nie, want sonder dat ons daaroor hoef te gedink het, het ons geweet dat die aarde gedraai het – soos wat dit elke dag gebeur.
Maar wat as dit alles ‘n leuen was – ja, elke liewe ding wat jy gedink het jy weet of verstaan. Dit klink dalk vreemd maar daar is nogal baie mense wat juis dít glo – dat dinge juis nie is soos jy dink nie. En dit is ‘n goeie ding want dit laat mense druk en beur teen die wande van ons realiteit – en dit is juis wanneer die mure van ons realiteit wil wankel dat ons aan nuwe moontlikhede begin dink. Nuwe moontlikhede is die saadjies van die wetenskapfiksie en fantasie.
Kyk na ons nuwe blad oor samesweringsteorieë – dalk weet jy nie wat jy weet nie…
Volwasse temas of ‘n erotiese agtergrond of ondertoon is niks ongewoon op die internasionale verhoog van wetenskapfiksie en fantasie nie, maar in Afrikaans is daar maar nog altyd ‘n versigtigheid jeens dit. Hoewel Wille Martin en enkele ander tog elemente daarvan in hul werk aangeroer het, was dit grootliks beperk tot romantiese verhoudings wat uitsluitlik op die verbeelding van die leser gesteun het – eerder as om fisies verwoord te word. En dit is seker niks vreemds nie – histories is die Afrikaans-sprekende relatief konserwatief in vergelyking met ander van Europese afkoms.
Engels is natuurlik ‘n ander saak, en kan daar lang lyste saamgestel word van blote erotiese tot hoogs eksplisiete werke wat die grense toets met pornografie.
Die Franse het natuurlik ‘n selfs oper benadering tot seksualiteit. ‘n Voorbeeld hiervan is die strokiesprentkarakter Barbarella van Jean-Claude Forest wat al in 1962 verskyn het en waarvan daar ‘n vollengte Engelse fliek met dieselfde naam in 1968 uitgereik was en wat uiters opspraakwekkend in sy tyd was.
In Japanees is dit nog meer blatant met ‘n kulturele benadering waarin seksualiteit veel meer geïntegreerd is met hul alledaagse lewens – ten minste uit die oogpunt van hul kommersiële fiksie.
Tog bestaan daar enkele voorbeelde hiervan in Afrikaans. Ken Follett wat ‘n uiters geslaagde skrywer in die fantastika-genre is, se een boek The Key to Rebecca is vier jaar later in 1984 in Afrikaans uitgegee as Die Geheime Kode van Rebecca.
Dit is nogal raar in Afrikaans, maar die verhaal is nie besonder eksplisiet nie en is redelik geslaagd – en taamlik vermaaklik. Indien jy dit in ‘n biblioteek of in die tweedehandse handel kan vind, lees dit gerus – dit gee ‘n nuwe insig in op ‘n aspek waarvoor ons dikwels maar uiters huiwerig is.
Ja, dis weer tyd. Ons stel graag ons nuwe kompetisie vir 2018 bekend. Daar is geringe klemverskuiwing teenoor die vorige een in ‘n volgehoue poging om deelname te bevorder en dit uit te brei.
Besoek asb. ons bladsy vir die 2018 kompetisie om die besonderhede te sien. En baie voorspoed as jy hierdie jaar gaan deelneem…
Jy speel seker…
Van al die vorme waarin wetenskapfiksie opgedis kan word, is daar een vorm wat verg dat jy self moet deeleem – en jou eie vaardigheid is belangrik as jy nie ontydig wil sterf nie. Dit is natuurlik die wonderwêreld van die videospeletjie. En jy kan maar sê wat jy wil – jou mening is onbelangrik as jy dit nie al self probeer het nie.
Ons het ‘n kort afdeling afgestaan aan hierdie vorm van media waarin jy self ‘n deelnemer kan wees – en nie bloot ‘n waarnemer nie. Gaan lees gerus ons blad oor die verskynsel van die videospeletjie.
Die besoeker van Venus
Loeloeraai is nie bloot die oudste Afrikaanse werk van wetenskapfiksie nie – dis ook een van die suksesvolstes. ‘n Ontmoeting tussen die mense van Suid-Afrika en iemand van Venus is nie bloot interessant nie, maar in die hand van ‘n meester is dit ook besonder snaaks.
Ons is natuurlik besonder bevoorreg dat een van die mees vername skrywers van sy tyd verantwoordelik was vir die ontstaan van ons wêreld van wetenskapfiksie. Vir konteks hieroor, besoek ons blad wat ons wy aan Loeloeraai deur C. J. Langenhoven.
Welkom in die jaar 2018
Dis reg, die toekoms is hier! En soos altyd is daar baie om na uit te sien. Op die horison van die WF is daar verskeie flieks wat hierdie jaar uitgereik gaan word – en ons kan natuurlik nie wag nie.
Ons by Afrifiksie is natuurlik ewe opgewonde. Ons sien uit na ons nuwe kompetisie wat eersdaags aangekondig sal word, en soos altyd is ons vasbeslote om steeds relevant te bly is die veld van die Afrikaanse fantastika.
As ‘n eerste stap vir die jaar het ons besluit om in 2018 aandag te skenk aan daardie mense met ‘n Suid-Afrikaanse verbintenis wat in hul tyd of op hul gebied bydraes gemaak het wat help skep het aan die wêreld van wetenskapfiksie. Die eerste hiervan kan gelees word op die bladsy wat ons geskep het vir Elizabeth Klarer – gaan kyk ‘n bietjie hoe hierdie dame ons wêreld en begrip oor kontak met wesens uit die ruimte help definiëer het.
Teater van die verbeelding
Daar bestaan ‘n aansienlike skat van wetenskapfiksie en fantasie in Afrikaans wat vir die radio geskryf of aangepas is. Ons het ons blad oor radiobeelde wat aanlyn beskikbaar is opgedateer en vriendeliker gemaak sodat dit makliker geluister kan word. As jy dalk ‘n ledige tydjie het of net die oë wil sluit en toelaat dat jou verbeelding self ‘n wêreld skep, besoek ons radio bladsy en luister na die versameling wat ons saamgestel het.
Die uitslae van die 2017 kompetisie is uiteindelik beskikbaar – gaan kyk gerus na die webblaaie van die inskrywings om te sien wie die 2017 wenners was.
Baie geluk aan al die wenners, en baie dankie aan elkeen wat deelgeneem het.
Word kinders afgeskeep?
Ons probeer gewoonlik alles lys wat in die mark verskyn in die lyn van wetenskapfiksie of fantasie wat in Afrikaans beskikbaar gestel word. Tog skyn dit dat ons ‘n bietjie laks was as dit kom by werke wat spesifiek vir jonger kinders gekryf is. ‘n Bietjie huiswerk op hierdie gebied wys egter op ‘n aansienlike hoeveelheid werke wat die afgelope paar jaar verskyn het – en ons het ongelukkig net oor enkele van hulle gerapporteer.
Om dit reg te stel het ons ‘n blad geskep op hierdie groeiende skat wat nou in Afrikaans beskikbaar is te probeer lys en by te werk wanneer nuwes op die rakke verskyn. Gaan kyk ‘n bietjie na wat ons alles tot dusver in hierdie verband wys kon word – boekies vir kinders.
Die Kroon van ander Skeppings
Bestaan daar ander intelligente lewe elders in die heelal? Ons ken hierdie vraag maar al te goed. Baie wonder hieroor of probeer ander oortuig van hul siening in dié verband, maar vir ons is een deel van die vraag reeds beantwoord: “Ja, beslis.”
Hoewel ons nog die eerste amptelike kontak sal moet maak in die toekoms met lewe vanuit die ruimte, lewe daar wel baie intelligente wesens in die verbeelding van dié wat wetenskapfiksie aanhang – soos ons natuurlik. En hoewel daar hordes voorbeelde hiervan is, het ons besluit om te kyk na van die meer gewilde en bekende spesies uit die pen van die wetenskapfiksieskrywer. Gaan kyk ‘n bietjie na ons blad vir die WF-spesies & rasse wat lewe in die verbeelding. En ja, hulle is so werklik soos wat jyself verkies…
Die Wonderwerk van die Wondervrou
Vir baie van ons bestaan ons dieet van wetenskapfiksie hoofsaaklik uit fliek of TV. Of, vir die jonger lede dalk strokiesprente of animasieprogramme. Hoe dit ook al sy, dit is onwaarskynlik dat ons nog nie met die verskynsel van superhelde te doen gekry het nie. En natuurlik is daar altyd in die eerste plek die grotes – Superman en sy maters. Op die oomblik is daar byvoorbeeld Justice League in teaters oor die hele planeet te sien met verskeie superhelde wat daarin optree, en onder andere die Wondervrou, oftewel Wonder Woman.
Maar wat vat dit van iemand om haar te kon skep? Meer spesifiek, wat vat dit van ‘n man om so ‘n feministiese karakter te skep in die 1940s toe dít totaal taboe was? Dít is spesifiek die vraag wat beantwoord word in die fliek Professor Marston and the Wonder Woman wat nou wys.
Die ongelooflike omstandighede van die Harvard sielkundige Dr. William Moulton Marston word in die unieke fliek uitgebeeld om ons ‘n kykie agter die gordyn te gee – en wat ‘n ongelooflike perspektief is dit nie! Gaan kyk gerus na die verhaal van die skepper van een van die mees ikoniese karakters in die wêreld van superhelde en wetenskapfiksie – dit is absoluut die moeite (en geld) werd…
Maar sê nou dit was anders…
Hier volg ‘n lusmakertjie.
Pop-kultuur uit WF+F
Die tyd is verby dat ‘n persoon na die biblioteek toe gaan, ‘n lekker WF boek uitneem, en dit terugneem nadat dit gelees is om die volgende een uit te neem. WF+F het ‘n kommoditeit geword soos ‘n selfoon of ‘n vierwielmotorfiets. Toenemend wil dié wat dit gebruik self begin deelneem – en dit bly nie by die speel van die videospeletjie nie. Hierdie deelname begin nou soveel momentum kry dat dit nodig raak om ‘n bewusstheid daarvan te skep en om sekere van die terme wat daarvoor gebruik word te verduidelik.
Gaan lees gerus ons blad oor hierdie interessante onderwerp om dié wêreld beter te verstaan – die pop-kultuur van WF+F.
Uit die land van drake…
Die verskynsel van Japanese strokiesprente of tekenprente in die flieks kom al hoe meer algemeen voor. Ons het ‘n kort oriëntasie-gedeelte saamgestel om darem die basiese oor hierdie groeiende medium toe te lig.
Gaan kyk gerus na die blad oor anime en mangha om meer oor hierdie kunsvorm te wete te kom.
Om deel te word van dit alles
Hoewel Afrifiksie voortdurend poog om die ganse volgerkorps van Afrikaanse WF&F op hoogte te hou van gebeure, is daar een spesifieke faset waar ons nie juis veel oor gesê het tot nou toe nie. En alhoewel dit waar is dat ons primêr fokus om die voorkoms van die Afrikaanse vorme van fantastika, probeer ons ten minste om ‘n terloopse dekking te gee van die nie-Afrikaanse wonderwêreld ook.
Om ‘n boek te lees of ‘n fliek te kyk gee vir ons die geleentheid om onsself in een (of dalk meer) van die karakters in te leef en saam die avontuur mee te maak. Sommiges gaan ‘n trappie verder en waag hul eie hand aan die skeppingsproses deur iets te skryf of uit te beeld op ‘n grafiese wyse. En dít laat dan toe dat ander deel kan word van iemand se verbeeldingswêreld en dit saam te kan geniet. Maar nie een van hierdie twee maniere is baie “werklik” nie, want dit bly grootliks gebonde aan die verbeelding.
Sommiges onder ons sou straks so vêr gaan as om te argumenteer dat dit van die begin af nie moontlik sou wees om dit meer “werklik” te ervaar nie, want al die vertakkings van fantastika, en veral wetenskapfiksie en fantasie, is “ONwerklik” vanuit die staanspoor en daarom is ons verbeelding die beste waarvoor ons van die begin af sou kon hoop.
En, ja, inderdaad, vir dekades (en moontlik selfs eeue) in die bestaan van wetenskap-fiksie was niks anders juis moontlik nie. Daar bestaan egter vir etlike jare reeds speletjies (TV-speletjies, videospeletjies, arkadespeletjies) waarmee deelname tog moontlik gemaak word. En beide wetenskapfiksie en fantasie leen hul uitstekend tot boeiende storielyne wat fantastiese avonture in die kuberwonderwêreld moontlik maak. Soos tegnologie steeds verder en verder ontwikkel, het hierdie speletjies ook steeds verder verbeter en al hoe meer “realisties” geword.
Onlangs egter, het hierdie wêreld ‘n reuse verdere sprong gemaak met die koms van kommersiëel bekombare produkte wat speletjies nou in virtuele realiteit (VR) moontlik maak. Die vrystelling van die Oculus Rift VR-hoofstel raak die speler totaal in die speletjie verswelg en word die aksies uitgevoer deur werklike bewegings met die liggaam te maak – soos in die werklike lewe.
Die spel is ongelooflik “realisties” en in ‘n demonstrasie het een speler se hartkop opgeskiet van 85 tot oor 120 slae per minuut toe hy skielik in ‘n geveg betrokke geraak het in die virtuele wêreld van die speletjie – vir hom was dit só werklik dat sy liggaam op die omgewing se milieu gereageer het.
Om dit self te ervaar was skrikwekkend want niks berei jou genoeg voor op die werklikheid van die fiktiewe situasie in die VR-ruimte nie – maar dit was elke oomblik (en elke sent) werd. Kyk gerus na die lokprent vir die VR-speletjie Lone Echo wat in hierdie wonderwêreld van virtuele realiteit gespeel kan word.
Red ons oorklankings
Ons het onlangs begin om met die SAUK te praat om moontlik te ondersoek om van die vroeë wetenskapfiksie televisieprogramme wat na Afrikaans oorgeklank was, te bekom om dit beskikbaar te maak aan dié wat daaraan belangstel – soos aan ons natuurlik. Die reaksie was eintlik redelik teleurstellend. Dit blyk dat hulle òf nie belangstel om hieroor te gesels nie, òf dat hulle nie meer daaroor beskik nie en dat dit op die een of ander manier verlore geraak het. Dit is ‘n hartseer werklikheid indien dit werklik weg is.
Tot ons ontsteltenis kon slegs die eerste reeks van die Interster-reeks gevind word – van die tweede reeks is daar geen teken nie. Dít is selfs nog erger aangesien dit in Suid-Afrika vervaardig was en dit nie van elders af gekry kan word indien dit verloor sou word nie.
Ons het egter gevoel dat ons van ons kant af ‘n poging moet aanwend om te red of bewaar wat dalk nog bestaan. Ons wil graag vir elkeen vra wat dalk nog van hierdie materiaal het, of dit nou op video is of van watter aard ook al, om ons asseblief te kontak sodat ons kan probeer reël om dit te red en beskikbaar te stel. Gaan kyk asb. deur jou versameling en kontak ons indien jy dalk van hierdie materiaal het – ons wil graag die moontlikheid ondersoek om dit tot elkeen se beskikking te stel…
Iets vir die kindertuin
Dit is darem lekker om te weet dat die jongspan nie oorgeslaan word wanneer die saadjies van die verbeelding gesaai word nie. En een van dié wat seker maak dat hierdie saad van jongs af gesaai en water gegee word is Elizabeth Wasserman wat die Anna Atoom-reeks (2012) geskryf het. Na die sukses daarvan het daar vier boekies verskyn in Die Dingesfabriek-reeks (2013).
Die Dingesfabriek handel oor die avonture van Jannus en Kriek wat krimp of hulself op die maan bevind of onder die see of met ‘n tydmasjien.
Dan is daar ook haar Speurhond Willem-reeks waarvan een wetenskapfiksie is, naamlik Speurhond Willem in die Ruimte (2012). Hierdie reeks was so suksesvol dat dit in 2014 na Engels vertaal is.
Ons is bly vir skrywers soos sy wat ons jeug se verbeelding stimuleer – baie dankie Elizabeth Wasserman, mag daar nog baie uit jou pen verskyn…
Ons kunskompetisie vir 2017 het nou gesluit – gaan loer gerus na die inskrywings wat ontvang is. Natuurlik is al die werke nie op dieselfde standaard nie, maar ons wil graag almal bedank wat deelgeneem het.
Op versoek het ons dit goed gedink om die groter uitbreiding van fantastika ‘n bietjie toe te lig met ‘n effense uiteensetting en ‘n klompie materiaal wat dit kan aanvul. Die skakel is in ons interaktiewe kieskaart (die klein blokkie bo op die skerm wat uit die drie horisontale lyntjies bestaan) gekry word, maar jy kan ook hiervandaan daarheen spring as jy belangstel – Fantastika .
Sjoe – sal dit nie lekker wees om ‘n kortfilm oor wetenskapfiksie te sien wat deur Afrikaners in Afrikaanse gemaak is nie. Wel, die opwindende nuus is dat dit presies is waarmee ‘n aantal jong ouens hulself besig hou – en hulle is besig om juis dít tans te vervaardig. Die film se naam is Siklus – kyk gerus na die kort uittreksel daarvan.
Natuurlik is dit moeilik in die huidige politieke en ekonomiese omstandighede om die nodige befondsing hiervoor te kry, en hul maak staat op donasies vanuit die openbare samelewing om die film nou finaal af te rond. Gaan kyk gerus na hul webwerf by http://www.siklus.co.za/ vir besonderhede. As jy ‘n paar rand het waarmee jy graag ‘n bydra tot ‘n droom wil maak – hierdie geleentheid stel jou in staat om deel te raak van die WF-nalatenskap in Afrtikaans. Dit verdien jou oorweging – en dit kan dalk die eerste van baie wees. Wie weet?
‘n Versameling WF…
Chantal Pretorius is nie eintlik iemand wat veel bekendstelling nodig het op Afrifiksie nie. Sy is een van die heel produktiefste deelnemers aan kompetisies vir ‘n aantal jare al. Dit is lekker om kennis te neem dat sy nou ‘n versameling van haar kortverhale as ‘n e-boek beskikbaar maak, getiteld Ruimte Duiwel, wat by Amazon aangeskaf kan word. Sy is blykbaar ook besig met die proses om dit deur Groep 7 as ‘n gedrukte werk beskikbaar te maak.
Dit is lekker dat nuwe talent die moed het om hulle werk te laat publiseer. Laat weet gerus hoe jy die stories ervaar…
Skeppend in beide WF en F…
Dit is ongewoon dat wetenskapfiksie enige aansien geniet in die akademiese wêreld. Om dié rede is dit ‘n besonderse prestasie dat Troula Goosen se 2013 wetenskapfiksieboek Lakadiga – die geheim van die verlore stad, in sekere skole vir tweede taal leerders voorgeskryf is. Die boek bevat die storie in Afrikaans maar het ook Engelse teks.
Haar nuutste boek, ‘n fantasieverhaal, het egter nou (2017) die lig gesien getiteld Maanlig-meermin – (kyk lokprent hier).
“Kate se pa kanselleer hulle Durban-vakansie en sleep haar saam na Kaimanskuil, ’n plaas in die Klein-Karoo waar hy grootgeword het. Sommer met die intrapslag gee die spokerige plaas en sy vreemde mense Kate koue rillings, maar stormweer laat die drif afkom en hulle is vasgekeer. In die donker kloof agter die opstal word Kate se tergende vrae beantwoord: Skuil daar regtig ’n meermin in die riviere van die Klein-Karoo? En wat het sy met haar, Kate, te doen?”
Ons kan nie wag om dit te lees en daaroor te repporteer nie – lekker lees…
Na lang afwagting is die boek van Hugo le Roux, Helkruin, weer beskikbaar – al is dit bloot as ‘n e-boek by Amazon.
HILLBROW is ‘n reuse gevangenis waaruit geen misdadiger ooit lewendig kom nie. Dis ‘n plek wat nou besit en bestuur word deur rowers en moordenaars. ‘n Voorstad agter doringdraad en skiettorings. Wanneer ‘n oud-speuroffisier en sy androïed-kollega daarheen gestuur word om ‘n internasionale dwelmhandelaar te gaan uithaal, word gevaarlike gevolge ontketen wat dwarsdeur die wêreld eggo. Niemand het rekening gehou met ‘n bose verskuilde mag wat mense en regerings tot ‘n val kan bring nie…
Laat weet gerus wat jy hiervan dink…
Nuwe vertaalde WF
Vanaf die middel 1960s tot aan die einde van die 1990s het die vertaling van wetenskapfiksie uit ander tale na Afrikaans ‘n bloeityd ervaar. Dit het daarna egter totaal afgeneem na ongeveer niks, behalwe vir talle feitlik onleesbare klassieke werke waaroor daar in die verlede reeds op Afrifiksie vertel is.
Dit wil egter voorkom dat daar onlangs wel ‘n nuwe werk na Afrikaans vertaal is van Anna Erishkigal, getiteld Die Horlosiemaker (2016).
Anna is ‘n produktiewe skryfster wat al talle boeke, hoofsaaklik fantasie, in Engels geskryf het. Hierdie werk van haar is as ‘n e-boek beskikbaar asook in gedrukte media. Hoewel ons nog nie die werk gelees het nie, is dit opwindend dat ‘n vertaalde werk weer beskikbaar is na meer as ‘n dekade. Indien jy dit gelees het, laat ons asseblief weet wat jy daarvan dink.
Ons het uiteindelik die sluitingsdatum van ons skryf en kuns kompetisies van Afrifiksie bereik. Baie dankie aan elkeen wat deelgeneem het en vir ons materiaal ingestuur het.
Die nuwe areas wat ons hierdie jaar begin het, soos die kuns en die gedigte het verstommende inskrywings ontvang waaroor ons baie opgewonde is. Ons het ook ‘n aantal voorstelle vir die toekoms gekry waaroor ons ‘n bietjie sal dink. Die beoordelaars sal deur die inskrywings werk en die wenners sal aangekondig word sodra dit gefinaliseer is. Nogmaals baie dankie aan elkeen wat deelgeneem het.
Nog ‘n Faktor…
Rachelle du Bois se tweede boek in die Faktor fantasiereeks is ook tans beskikbaar. Soos reeds hier op Afrifiksie genoem, was die eerste hiervan Die Vita Faktor.
Hierdie storie is egter nou aangevul met ‘n opvolg getiteld Die Lucerna Faktor.
Beide hierdie boeke is as e-boeke beskikbaar, maar dit is ook verkrygbaar in druk. Skaf dit gerus aan en laat ons weet wat jy daarvan dink.
Daar word dood eenvoudig nie genoeg wetenskapfiksie in Afrikaans geskryf nie. Hoewel verskeie skrywers ‘n bydrae maak tot hierdie kategorie, is die behoefte daarna tog veel groter as dit wat op die rakke van winkels verskyn.
In die soeke na nuwe wetenskapfiksie kom ons telkens op nuwe titels af wat moontlik tog deel van WF mag wees, maar so dikwels is dit egter ‘n teleurstelling en is daar bloot ‘n mate van wetenskaplike elemente teenwoordig wat aan die verhaal die klassifikasie van “wetenskaplike fiksie” besorg, maar nie wetenskapfiksie nie.
Daar blyk egter ‘n klas van fiksie te wees wat tussen hierdie twee genres bestaan, wat ons kwasi-WF gedoop het. Dit is verhale wat nie werklik wetenskapfiksie is nie, maar egter tog sekere elemente van WF bevat wat gewoonlik op die agtergrond is of wat nie in die storie verken word nie. Omdat hierdie werke dikwels wel interessant is en tog sekere WF-idees laat deurskemer, is daar besluit om wel van tyd-tot-tyd hiervan op Afrifiksie deur te gee vir kranige lesers wat smag na meer werke op hierdie gebied.
Die eerste van dié boeke is Die Verlate Stad in die Kalahari deur Fransie Koning, wat die leser neem op ‘n ontdekkingsreis na die stad met interessante onthullings.
‘n Meer onlangse boek is Akwarius deur Piet van Rooyen. Dit vertel die storie van dolfyne wat tydens die koue oorlog militêr opgelei was. ‘n Dieresielkundige van Suid-Afrika gaan na Rusland om hulle te probeer herintegreer in die natuur, maar daar is natuurlik vele uitdagings en intrige wat die storie besonder boeiend maak en die leser intrek in ‘n vreemde wêreld waarvan min mense iets weet.
Nie een van die boeke is werklik WF nie, maar dit word tog aangeraai as ‘n goeie alternatief vir die ware Jakob…
‘n Mylpaal vir 2017
Dit was nog altyd net ‘n droom om groot fantasie in Afrikaans te kan hê. Hoewel daar talle werke in Afrikaans oor tyd gepubliseer is, was ons relatief arm aan die werklike grotes. En toe, skielik, binne omtrent ‘n tweejaarperiode is feitlik al die Roald Dahl kinderfantasieë en die ganse reeks Narnia-fantasieë van C.S. Lewis en J.K. Rowling se reeks oor Harry Potter in Afrikaans afgehandel (waarop ons ook hier op Afrifiksie gerapporteer het). ‘n Ware fees.
En nou het Protea nog ‘n toevoeging gemaak – J.R.R. Tolkien se Die Hobbit het in 2017 op die rakke verskyn.
Dit is meesterlik vertaal deur die bekroonde skrywer en vertaler Janie Oosthuisen. Hierdie is besonder spesiaal siende dat Tolkien ‘n effens nader band met Suid-Afrika het as die ander groot internasionale skrywers, omdat hy in Bloemfontein in 1892 gebore is. Kom ons hoop dat iemand binnekort ook kans sal sien vir die heel grootste van almal – Tolkien se Heer van die Ringe. Niemand van ons kan wag nie…
Kyk gerus na ons argief vir vroeëre plasings op hierdie blad…
Gerhardus, die gedeelte wat jy vertel het van die Loeloeraai sal ek dit graag wil kry en lees want dit klink nogal baie lekker. Hou aan met die goeie werk my broer.
Fantastiese idees –
Anike Kirsten, Weereens welkom hier by ons. Hoop jy sal dit geniet hier. Ons almal is nog nuut hier en skrikerig om te gesels maar sodra iemand gaan begin, glo ek die vonke sal spat. Weereens welkom daar van my tuis dorp se wêreld af.
Ons is opsoek na enige aantekeninge oor Loeloeraai (milieu, intertekstuele verwysings). Kan iemand ons help?
Beste Naomi. Die beste raad wat ek kan gee is kyk of jy 1972 (negentiende druk) in die hande kan kry. Daar is geweldig baie aantekeninge siende dat dit vir ‘n tyd ‘n voorgeskrewe boek was op skool en die aantekening was vir die leerlinge geplaas agter in die boek.
Kan nie wag om die nuwe boeke te sien nie!
Dankie aan Johan van wyk vir my AFRIFIKSIE Tshirt wat ek ontvang het. Dit pas my perfek. En ek is nie net ‘n bietjie trots daarop nie.
J.V Van Wyk
Groort plesier ou maat – kom ons maak seker dat hierdie genre vlam vat in Afrikaans
Ek wonder wie is ons nuwe WF en F beoordelaards vir volgende jaar se WF en F- kortverhaal kompetisie?
Ek het die Afrikaanse Skryfgids gekoop, in 2015. Wat ‘n ongelooflike boek! Maar wil van volgende maand begin om e-boeke te koop en te lees by AfriFiksie. Maar ek het net een probleem. My rekenaar ken nie Epub nie? Te oud of iets. Is daar dalk ‘n manier hoe ek van die boeke in pdf kan aflaai, nadat ek dit gekoop het? Want op my slimfoon het ek onlangs ‘n ‘UB Reader App’ afgelaai. En hy kan e-boeke in pdf formaat lees. Kan AfriFiksie dit doen?
Hallo Chantal. Jy kan op SourceForge.net gaan kyk, daar is ‘n programmetjie genaamd Cool Reader. Dit word gereken om ‘n hele klompie elektroniese drukke te kan lees.
Dankie vir die inligting. Ek you ook van die ice cream been wat jy gratis kan aflaai op jou rekenaar. Jy werk net in Epub format.
Dankie Gerhardus Thompson vir die WF- woordeboek. Dis uitstekend en briljant beplan. Het die boek gisteraand begin deurlees. Groete.
Dis vir my ‘n groot skok om te verneem van die ontrekking van my groot vriend Joe Botha. Ek stem volkome daarmee saam dat ons defnitief ‘n groot reus in die letterkunde verloor het. Ek is bevoorreg om hom persoonlik te ken en noem hom met trots, “boeta Joe”. Hy is ook die een wat my van raad voorsien rakende my skrywes.
Boeta Joe, jy is soos ‘n ‘broer’ wat ek hier in ons ‘familie’ verloor het. Jy gaan beslis hier gemis word.
Baie geluk aan Machiel Viljoen! Ek’s opgewonde om te lees dat Afrifiksie gaan voort leef!
Dankie Chantal, ons sal doen wat nodig is om die wiel aan die rol te hou…
Baie dankie Chantal, ons sal doen wat ons moet om die wiele aan die rol te hou…
Die boek klink baie interessant!
Machiel, het jy dalk ‘n idee wanneer die kortverhaal kompetisie uitslae bekend gemaak gaan word. Volgens di einskrywings reëls sou dit al die 31 Aug gewees het.
Beste Machiel. Ek is bly jy sit die werk van Afrifiksie voort. Ek het ‘n opvolgverhaal op my wetenskapsfiksie boek “Leo” geskryf en dit self gepubliseer, aangesien Thompson Boekdrukkery gesluit het. Ek noem dit, aangesien julle vra na ongelyste boeke. Die boek “Stellamarie” is verkrygbaar in die webwinkel van Groep7Drukkers.
Dankie Anna, dit klink fantasties – ek is bly jy bring dit onder ons aandag. Kontak my asseblief by machiel.viljoen@afrifiksie.com met meer inligting. Ek sal graag verder met jou hieroor wil gesels….
Baie dankie, Machiel, vir die waarskuwing oor die masjienvertaalde boeke. Ek hoop dit bereik genoeg mense betyds, want dit kan baie skade doen aan die belangstelling in Afrikaanse wetenskapsfiksie.
Ja, Anna – dis skokkend hoe swak dit is. Baie is onleesbaar. ‘n Mens moet maar hou by boeke wat in Afrikaans geskryf is of wat deur ‘n bekwame PERSOON vertaal is…
Afrifiksie lyk baie goed! Hou so aan met die goeie werk Machiel Viljoen!
Om te gaan fliek kos ‘n fortuin. Wag DAT dit op DVD kom.
Ja Chantal, dit is omtrent duur. Mens moet maar mooi dink of dit die moeite werd is…
Ek sien uit daarna om die opvolg artikels te lees.
Ekskuus as ek jou pla Machiel, maar my korverhaal (Die advertensie) is nog glad nie gepubliseer op die webbblad nie. Ek begin bekommerd te raak.
Ek hou baie van die Fantastika idee. Dit is heel intereesant. En ek hoop daar gaan binnekort ook ‘n wetenskapfiksie skakel wees!
Ek het al oulike kinderboeke gelees. Wat ek by die biblioteek uitgeneem met deur verskeie skrywers, soos bv. Jaco Jacobs, Fanie Viljoen, Francios Bloemhof, ens.
Geluk aan al die wenners van Afrifiksie! Voorspoedige Nuwe Jaar aan almal!
Ek het na all die Insidious DVDs al gekyk. Hulle is goeie flieks. Ek sien nogals uit na die laaste een. Justice League is net so goed en die kinderfliek Coco, is baie oulik.
Scientology is ook besig om ‘n tol oor die wereld te neem. Op ‘n stadium het die TV advertensies gewemel met sulke goed. Om nou glo te wys hoe kan Scientology jou gesin help met sukses. Gelukkig het Tom Cruise wakker geskrik en die Scientology gelos, omdat sy huwelik met Katie Holmes gesink het asgevolg daarvan. Waar het jy all ooit gehoor die aarde het ontstaan deur ‘n big bang? Nonsense.
Beste Machiel Nog n kinderboek deur Human & Rousseau 1996 uitgegee Sending na Planeet55-7 Die Artaarse koffiekrisis deur Yvonne Botha.Dan is daar n boek wat so pas verskyn het uitgegee deur skryfster self nl. Why I was born in AFRICA deur JUDITH KUSEL wat neerkom op Wetenskap fiksie miljoene jare gelede toe die aarde ontstaan het.